Gerîlaya YJA-Starî Rûksene Zagros (Newroze Tahîr) a ke Qamişlo ra ya, 22ê adara 2014î de tewra gerîlayan bîye. Gerîla Rûksene 17 gerîlayan ra yew a ke hêrişanê kîmyewîyan ê dewleta tirke ya îşxalkere de şehîd bîya.
Babîyê aye Mihemed Tahir û dadîya ci Vesfîya Mehmûd Beşîr derheqê şehadetê kênaya xo de ANFyî rê qisey kerd û pare kerd ke PDK bîyo sebebê şehadetê kênaya înan.
Babî Mihemed Tahîrî pare kerd ke domanê înan seba heqanê kurdan têkoşîn kenê la pê çekanê kîmyewîyan yenê qetilkerdene. Tahîrî vat: ''Ma nêeşkenê vera nê hêrişan bêveng bimanê. Nê şerî de barê PDKyî zî est o. PDK mesuldarê nê şerî yo. Eke ê maskeyî biresayêne gerîlayan, PDKyî asteng nêkerdêne domanê ma do şehîd nêbîyêne. Destê înan şehadetê domananê ma de est o.''
Tahîrî bale ante ser ke ganî rêxistinê heqanê merdiman, kesayet û pêro komel wayîrê gerîlayan vejîyê û vera hêrişanê kîmyewîyan vinderê.
Dadîya gerîla Rûksene Vesfîya Mehmûd Beşîr dîyar kerd ke Erdogan dişmen û qetil o la PDK zî paştî dano dewleta tirke. Vesfîya Mehmûd Beşîr vat: ''Gonîya şehîdan do erd de nêmana. Helbet rojêke do qesasê şehîdan bêro girewtene û gerîlayî do ser bikewê.''
Apê Rûksene Hacî Beşîrî vat: ''Şoriş do ver bi serkewtişî şino, dişmen mîyanê tengîye de yo. Şuxilnayîşê çekanê kîmyewîyan zî îsbatê ney o. Ez venga PDKyî dana ke şima nêeşkenê tarîxê kurdan bivurnê. Tewrê gerîlayan bibê.''
